รัฐบาลไทย-ข่าวทำเนียบรัฐบาล-ผลการประชุมหารือคณะกรรมการอิสระเพื่อการปฏิรูปการศึกษา
วันพุธที่ 19 กรกฎาคม 2560
ผลการประชุมหารือคณะกรรมการอิสระเพื่อการปฏิรูปการศึกษา
นายกรัฐมนตรีเป็นประธานการประชุมหารือคณะกรรมการอิสระเพื่อการปฏิรูปการศึกษา โดยย้ําให้เร่งรัดดําเนินการปฏิรูปการศึกษาให้เกิดผลเป็นรูปธรรมที่ชัดเจน และขอให้ทุกคนร่วมมือกันดําเนินการไปสู่เป้าหมายที่กําหนด ทํางานประสานสอดคล้องกันทุกภาคส่วนทั้งบ้าน วัด โรงเรียน
วันนี้ (19 ก.ค.60) เวลา 09.30 น. ณ ตึกสันติไมตรี (หลังใน) ทําเนียบรัฐบาลพลเอก ประยุทธ์ จันทร์โอชา นายกรัฐมนตรี เป็นประธานการประชุมหารือกับคณะกรรมการอิสระเพื่อการปฏิรูปการศึกษา โดยมี นายสมคิด จาตุศรีพิทักษ์ รองนายกรัฐมนตรี พร้อมด้วยศาสตราจารย์กิตติคุณนายแพทย์จรัส สุวรรณเวลา ในฐานะประธานคณะกรรมการอิสระเพื่อการปฏิรูปการศึกษา คณะอนุกรรมการ 6 คณะ ภายใต้คณะกรรมการอิสระฯ ได้แก่ คณะอนุกรรมการเด็กเล็ก คณะอนุกรรมการครู คณะอนุกรรมการการเรียนการสอน คณะอนุกรรมการกองทุน คณะอนุกรรมการโครงสร้าง และคณะอนุกรรมการรับฟังความคิดเห็นและสื่อสารสังคม ตลอดจนหน่วยงานที่เกี่ยวข้อง เข้าร่วมประชุมด้วย
โอกาสนี้ นายกรัฐมนตรี ได้กล่าวต่อที่ประชุมฯ ว่า คณะกรรมการอิสระเพื่อการปฏิรูปการศึกษา รวมทั้งคณะอนุกรรมการต่าง ๆ ภายใต้คณะกรรมการอิสระฯ และหน่วยงานที่เกี่ยวข้อง ถือว่ามีส่วนสําคัญในการปฏิรูปการศึกษาของประเทศไปสู่เป้าหมายที่กําหนด ที่ผ่านมารัฐบาลมีความพยายามอย่างเต็มที่ในการปรับระบบการศึกษาของประเทศไทยให้เข้าสู่ระบบที่ถูกแบบแผน เพราะเป็นเรื่องที่มีความสําคัญต่อการปฏิรูปประเทศ โดยได้น้อมนําแนวทางตามหลักศาสตร์พระราชาในพระบาทสมเด็จพระปรมินทรมหาภูมิพลอดุลยเดช รัชกาลที่ 9 มาดําเนินการ รวมถึงการหาแนวทางในการขับเคลื่อนสิ่งต่าง ๆ ให้เกิดความประสานสอดคล้องกัน พร้อมกล่าวว่าคณะกรรมการอิสระเพื่อการปฏิรูปการศึกษามีความสําคัญอย่างยิ่ง เพราะเป็นคณะกรรการตามรัฐธรรมนูญแห่งราชอาณาจักรไทย พ.ศ. 2560 ซึ่งต้องเร่งจัดตั้งขึ้นให้รวดเร็วและทันตามห้วงเวลาที่กฎหมายกําหนด โดยจะต้องมีการดําเนินการให้ประสานสอดคล้องกับคณะกรรมการปฏิรูปการศึกษาของกระทรวงศึกษาธิการ ตลอดจนนําผลการศึกษา ข้อมูล ข้อเสนอแนะ ประสบการณ์เกี่ยวกับการปฏิรูปการศึกษาที่ผ่าน เช่น แผนการศึกษาของชาติ 20 ปี (กระทรวงศึกษาการ) รายงานของสภาปฏิรูปแห่งชาติ (สปช.) สภาขับเคลื่อนการปฏิรูปประเทศ (สปท.) คณะกรรมาธิการการศึกษา ของสภานิติบัญญัติแห่งชาติ (สนช.) ตลอดจนประเด็นด้านการปฏิรูปการศึกษาในรัฐธรรมนูญ พ.ศ. 2560 และบทวิเคราะห์สถานการณ์ความเหลื่อมล้ําในระบบการศึกษาไทย ฯลฯ มาประกอบการพิจารณาดําเนินการเพื่อให้การดําเนินการทุกอย่างเป็นไปอย่างรอบคอบ นําไปสู่การปฏิบัติที่มีประสิทธิภาพ เกิดผลสัมฤทธิ์และเป็นรูปธรรมอย่างแท้จริง
ขณะเดียวกัน นายกรัฐมนตรี ได้กล่าวถึงการศึกษาของประเทศไทยว่า ที่ผ่านมาไม่ได้เกิดความล้มเหลว เพียงแต่ยังไม่สมบูรณ์แบบเท่าที่ควร จึงต้องดําเนินการจัดทุกอย่างให้เข้าระบบ มีมาตรการป้องกันไม่ให้เกิดปัญหาหรือวิกฤตในวันข้างหน้า ที่สําคัญต้องดําเนินการอย่างต่อเนื่องในการพัฒนาและผลิตทรัพยากรมนุษย์ให้สอดคล้องและตรงกับความต้องการของการพัฒนาประเทศไปสู่อนาคตตามเป้าหมายที่กําหนด
สําหรับผลการประชุมในครั้งนี้ ที่ประชุมรับทราบประกาศสํานักนายกรัฐมนตรี เรื่อง การแต่งตั้งคณะกรรมการอิสระเพื่อการปฏิรูปการศึกษา จํานวน 25 คน โดยศาสตราจารย์กิตติคุณจรัส สุวรรณเวลา เป็นประธานกรรมการ และมีสํานักงานเลขาธิการสภาการศึกษาทําหน้าที่ฝ่ายเลขานุการ มีอํานาจหน้าที่ อาทิ (1) ศึกษาและเสนอแนะต่อคณะรัฐมนตรีเพื่อกําหนดนโยบาย แนวทาง และหลักเกณฑ์เกี่ยวกับการดําเนินการให้เด็กเล็กได้รับการพัฒนาร่างกาย จิตใจ วินัย อารมณ์ สังคมและสติปัญญาให้สมกับวัยโดยไม่เก็บค่าใช้จ่าย (2) ศึกษาและเสนอแนะกลไกและระบบการผลิต คัดกรองและพัฒนาผู้ประกอบวิชาชีพครูและอาจารย์ ให้ได้ผู้ที่มีจิตวิญญาณของความเป็นครู มีความรู้ความสามารถอย่างแท้จริง ได้รับค่าตอบแทนที่เหมาะสมกับความสามารถและประสิทธิภาพในการสอน รวมทั้งมีกลไกสร้างระบบคุณธรรมในการบริหารงานบุคคลของผู้ประกอบวิชาชีพครู ต่อคณะรัฐมนตรี (3) ศึกษาและเสนอแนะแนวทาง หลักเกณฑ์ และวิธีการปรับปรุงการจัดการเรียนการสอนทุกระดับ เพื่อให้ผู้เรียนสามารถเรียนได้ตามความถนัด ต่อคณะรัฐมนตรี (4) ศึกษาและเสนอแนะแนวทาง หลักเกณฑ์ และวิธีการปรับปรุงโครงสร้างของหน่วยงานที่เกี่ยวข้องกับการปฏิรูปการศึกษา โดยสอดคล้องกันทั้งในระดับชาติและระดับพื้นที่ต่อคณะรัฐมนตรี (5) ร่างกฎหมายเพื่อจัดตั้งกองทุนเพื่อใช้ในการช่วยเหลือผู้ขาดแคลนทุนทรัพย์ เพื่อลดความเหลื่อมล้ําในการศึกษา และเพื่อเสริมสร้างและพัฒนาคุณภาพและประสิทธิภาพครู ตามมาตรา 54 วรรคหกของรัฐธรรมนูญแห่งราชอาณาจักรไทย เพื่อเสนอคณะรัฐมนตรี เป็นต้น
อย่างไรก็ตาม นายกรัฐมนตรี ได้กล่าวภายหลังการประชุมฯ ว่า คณะกรรมการอิสระเพื่อการปฏิรูปการศึกษา ซึ่งเป็นไปตามรัฐธรรมนูญแห่งราชอาณาจักรไทย พ.ศ. 2560 จะต้องทํางานให้ประสานสอดคล้องกับคณะกรรมการปฏิรูปการศึกษาของกระทรวงศึกษาธิการ เพื่อให้การทํางานปฏิรูปการศึกษาเป็นไปในทิศทางเดียวกันและมีความเป็นเอกภาพ
นายกรัฐมนตรี ได้กล่าวถึงประเด็นสําคัญในการปฏิรูปการศึกษาว่า ต้องเร่งรัดดําเนินการปฏิรูปการศึกษาให้เกิดผลเป็นรูปธรรมที่ชัดเจน ทั้งในส่วนของกระทรวงศึกษาธิการ และประเด็นปัญหาสําคัญของระบบการศึกษาของประเทศไทย ที่จะต้องดําเนินการไปพร้อมกัน ไม่ว่าจะเป็นการผลิตคน ผลิตครู การเรียน การสอน การสอบ การประเมินผล การสร้างกระบวนการเรียนรู้ ฯลฯ โดยเฉพาะกระบวนการเรียนรู้ นอกจากสอนให้มีความรู้ทางวิชาการแล้วยังต้องสอนให้คนรู้จักคิดวิเคราะห์อย่างเป็นระบบ เพื่อต่อยอดเป็นนักวิจัยและพัฒนาได้ในอนาคต ซึ่งรัฐบาลได้ดําเนินการให้เกิดกระบวนการเรียนรู้ทุกช่วงวัยตั้งแต่ระดับขั้นพื้นฐาน เริ่มตั้งแต่อยู่ในครรภ์ ปฐมวัย ขยายไปสู่ระดับประถมศึกษา มัธยมศึกษา อุดมศึกษา และอาชีวะ ตลอดจนครอบคลุมถึงการศึกษานอกระบบและการศึกษาตามอัธยาศัยด้วย โดยเฉพาะการหาแนวทางในการที่จะนําบุคคลที่มีเหตุจําเป็นต้องออกจากระบบการศึกษาไปก่อน เพื่อไปทํางานหรือหารายได้ช่วยเหลือครอบครัวให้สามารถกลับเข้ามาสู่ระบบการศึกษาอื่น ๆ หรือการศึกษานอกระบบและการศึกษาตามอัธยาศัยอีกครั้งในอนาคต เพื่อจะได้พัฒนาศักยภาพตนเองและศึกษาต่อในระดับที่สูงขึ้น
ขณะเดียวกันในส่วนของการใช้จ่ายงบประมาณในด้านต่าง ๆ ทั้งงบฯ ในเรื่องของครู นักเรียน ต้องดําเนินการให้เกิดความชัดเจนมากขึ้นและตรงกับเป้าหมายที่กําหนด ไม่ให้เกิดความซ้ําซ้อน อาจมีการนําระบบเทคโนโลยีเข้ามาช่วยในการดําเนินการดังกล่าวอีกทางหนึ่ง เช่น การทําบัตรประจําตัวนักเรียน เพื่อการใช้จ่ายงบฯที่ถูกต้องตรงกับเป้าหมาย อันจะนําไปสู่การแก้ไขและป้องกันปัญหาการใช้จ่ายงบประมาณสนับสนุนรายบุคคลที่ซ้ําซ้อน
สําหรับแนวทางการปฏิรูปการศึกษาของประเทศในห้วงเวลาที่เหลืออยู่ 1 ปี ของรัฐบาลนั้น นายกรัฐมนตรี ได้กล่าวย้ําว่า ต้องเร่งดําเนินการในส่วนที่เป็นโครงสร้าง และปัญหาที่สาหัสหรือวิกฤตให้ได้โดยเร็ว ส่วนที่เหลือซึ่งต้องใช้เวลาให้ดําเนินการตามแผนแม่บทการศึกษาที่วางไว้ ซึ่งแบ่งเป็นช่วงละ 5 ปี ๆ สอดคล้องกับแผนพัฒนาเศรษฐกิจและสังคมแห่งชาติฉบับต่าง ๆ ของประเทศ และยุทธศาสตร์ชาติ 20 ปี พร้อมกล่าวว่าการดําเนินการปฏิรูปการศึกษาไม่ใช่เรื่องของรัฐบาลหรือบุคคลใดบุคคลหนึ่ง แต่เป็นเรื่องของทุกคนในประเทศที่จะต้องร่วมมือกันดําเนินการไปสู่เป้าหมายที่กําหนด และต้องประสานสอดคล้องกันทุกภาคส่วนทั้งบ้าน วัด โรงเรียน รวมไปถึงการน้อมนําแนวทางศาสตร์พระราชา เกษตรทฤษฎีใหม่ และแนวทางตามหลักปรัชญาเศรษฐกิจพอเพียงมาดําเนินการ ปฏิบัติ และขับเคลื่อนประเทศให้ได้ โดยเฉพาะการพัฒนาคนของประเทศไปสู่อนาคต รองรับการเปลี่ยนแปลงและพัฒนาของโลก โดยการดําเนินการในเรื่องต่าง ๆ ทุกคนต้องรับฟังและยอมรับตกลงตามความคิดเห็นของคนส่วนใหญ่ของประเทศ ซึ่งเป็นไปตามระบอบประชาธิปไตย แต่ต้องไม่มีกระบวนการที่จะนําไปสู่การดําเนินการที่ไม่ถูกต้องจนทําให้ได้มาซึ่งความไม่ชอบธรรม
-----------------
กลุ่มประชาสัมพันธ์และเผยแพร่ สํานักโฆษก